РЕШЕНИЕ ЗА ИЗПЪЛНЕНИЕ (ЕС) 2022/2452 НА КОМИСИЯТА

от 8 декември 2022 година

за определяне на допълнителни технически спецификации за временния документ за пътуване на ЕС, създаден с Директива (ЕС) 2019/997 на Съвета (1)

(нотифицирано под номер С(2022) 8938)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Директива (ЕС) 2019/997 на Съвета от 18 юни 2019 г. за временния документ за пътуване на ЕС и за отмяна на Решение 96/409/ОВППС (2), и по-специално член 9, параграф 1 от нея,

като има предвид, че:

(1) В Директива (ЕС) 2019/997 се определят правилата за условията и процедурата, съгласно които непредставените граждани в трети държави могат да получат временен документ за пътуване на ЕС (ВДП на ЕС), и се установява единен формат за този документ, състоящ се от единен формуляр за ВДП на ЕС и единен стикер на ВДП на ЕС.

(2) В приложенията към Директива (ЕС) 2019/997 се определят спецификациите, на които трябва да отговарят единният формуляр за ВДП на ЕС и единният стикер на ВДП на ЕС. Понастоящем е необходимо да се установят допълнителни технически спецификации относно дизайна, формата и цветовете на единния формуляр за ВДП на ЕС и единния стикер на ВДП на ЕС, относно изискванията за материалите и техниките за отпечатване на единния формуляр за ВДП на ЕС и относно защитните елементи и изисквания, включващи повишени стандарти срещу подправяне и фалшифициране.

(3) За да се предотвратят подправянето и фалшифицирането и с оглед на особеното естество на допълнителните технически спецификации, определени в част II от приложението към настоящото решение, техническите спецификации следва да се пазят в тайна и да не се публикуват.

(4) За да се осигури наличието на референтни документи, държавите членки следва да предоставят една на друга и на Комисията образци на своя ВДП на ЕС и да пазят образци на следващи печатни тиражи.

(5) Мерките, предвидени в настоящото решение, са в съответствие със становището на комитета, създаден съгласно член 6 от Регламент (ЕО) № 1683/95 на Съвета (3),

ПРИЕ НАСТОЯЩОТО РЕШЕНИЕ:

Член 1 Допълнителните технически спецификации относно предпоставките, указанията и стандартите за производството на временните документи за пътуване на ЕС (ВДП на ЕС) са определени в част I от приложението. Допълнителните технически спецификации относно дизайна, формата и цветовете на единния формуляр за ВДП на ЕС и единния стикер на ВДП на ЕС, изискванията за материалите и техниките за отпечатване на единния формуляр за ВДП на ЕС и защитните елементи и изисквания, включващи повишени стандарти срещу подправяне и фалшифициране, са определени в част II от приложението. Част II от приложението е с ниво на класификация SECRET UE/EU SECRET.

Член 2 Всяка държава членка изпраща на Комисията и другите държави членки референтен образец на своя ВДП на ЕС. Всяка държава членка също така пази образци на следващи печатни тиражи и ги държи на разположение на Комисията и на останалите държави членки.

Член 3 Адресати на настоящото решение са държавите членки.

Съставено в Брюксел на 8 декември 2022 година. За Комисията Didier REYNDERS Член на Комисията

(1) SECRET UE/EU SECRET non classifiée en l’absence de la partie II de l’annexe/when detached from Part II of the Annex – non-classified.

(2) ОВ L 163, 20.6.2019 г., стр. 1.

(3) Регламент (ЕО) № 1683/95 на Съвета от 29 май 1995 г. за определяне на единен формат за визи (ОВ L 164, 14.7.1995 г., стр. 1).